**NOTA DE PREMSA**

**ELS TRES MERCATS DEL PRAT ESTARAN CARDIOPROTEGITS**

***Signat un conveni per instal·lar desfibril·ladors al Mercat Municipal, al de la Plaça Blanes i al del Remolar***

Cadascú dels tres mercats del Prat de Llobregat tindran ben aviat instal·lats un desfibril·lador portàtil gràcies a una iniciativa impulsada per l’Ajuntament del Prat de Llobregat, l’Associació Barcelona Salut, la Diputació de Barcelona, i que compta amb la col·laboració de l’Obra Social “la Caixa”.

El conveni signat avui estableix la instal·lació de desfibril·ladors en llocs de màxima visibilitat i accessibilitat per tal de cardioprotegir tota l’àrea comercial i rodalies del Mercat Municipal, del Mercat de Plaça Blanes i del Mercat del Remolar. La instal·lació d’aquests desfibril·ladors permetrà tenir cardioprotegits els tres equipaments comercials pels que passen anualment més de 250 mil persones que realitzen les seves compres quotidianes i que comptabilitzen un total de més de 100 parades.

Aquest projecte s’emmarca dins del programa "Barcelona, territori cardioprotegit". Es va posar en marxa fa tres anys a la ciutat de Barcelona i compta amb el recolzament del Departament de Salut de la Generalitat, el SEM i diferents col·lectius professionals, entre ells el Col·legi de Farmacèutics de Barcelona i l’Associació de Farmàcies de Barcelona. Amb la cardioprotecció dels tres mercats del Prat, la nostra ciutat es converteix en la cinquena de Catalunya (amb Barcelona, l’Hospitalet, Sabadell i Badalona) amb tots els seus mercats dotats d’aquests dispositius de darrera generació, a disposició de qualsevol persona davant d’una necessitat terapèutica.

**Proximitat i accessibilitat, factors clau**

A Catalunya, una de cada quatre persones mor a causa d’una malaltia del cor. Poden afectar tothom, tan homes com dones, i a qualsevol edat: des de nadons fins a gent gran. Les malalties del cor són la primera causa d’ingrés hospitalari i fan perdre molta qualitat de vida a les persones que en són víctimes. La mort sobtada causa cada any més de 3.000 morts a Catalunya, dinou vegades superiors a les produïdes per accident de circulació. El desfibril·lador automàtic és un dispositiu de fàcil utilització que només actua en cas de necessitat i que pot ser aplicat per qualsevol persona tot i que no tingui coneixements sanitaris.

Aquesta iniciativa de salut pública ha estat principalment impulsada per l’Associació Barcelona Salut (ABS), entitat sense ànim de lucre, fundada per 25 reputats metges i investigadors ([www.barcelonasalut.es](http://www.barcelonasalut.es)). L’associació realitza diferents projectes en l’àmbit de la investigació i de la divulgació amb l’objectiu de promoure els hàbits de vida saludables i el major coneixement de la salut entre els ciutadans.

El Prat de Llobregat, 11 de juliol de 2017